## Nuria Martínez coincidix amb l’Associació Espanyola d’Advocats de Família i l’ICAV en les crítiques a les “deficiències de la nova Llei d’eficiència de la justícia”

*** La consellera inaugura les Jornades de Dret de Família de València i destaca la importància de la formació contínua en l’àmbit jurídic
* Martínez assenyala que les noves formes de convivència i la digitalització plantegen reptes per a la protecció dels menors i la privacitat familiar**

La consellera de Justícia i Administració Pública, Nuria Martínez, ha secundat les crítiques de l’Associació Espanyola d’Advocats de Família (AEAFA) i l’Il·lustre Col·legi d’Advocats de València (ICAV) a les “deficiències de la nova Llei d’eficiència de la justícia”.

“És necessari assenyalar que la implantació de la Llei orgànica 1/2025, de mesures d’eficiència del servici públic de justícia, ha generat una preocupació profunda entre les comunitats autònomes, les institucions, les associacions professionals i els operadors jurídics perquè el Ministeri de Justícia ha deixat les autonomies sense els recursos econòmics ni l’acompanyament necessaris, amb la qual cosa ha posat en risc la seua correcta implementació”, ha explicat la consellera.

La titular de Justícia ha participat en l’obertura de les Jornades de Dret de Família de València, organitzades per l’Associació Espanyola d’Advocats de Família (AEAFA), l’Il·lustre Col·legi de l’Advocacia de València (ICAV) i Libertas Ediciones. L’acte ha comptat amb la presència del degà de l’ICAV, José Soriano; la presidenta de la Secció de Dret de Família i Successions de l’ICAV, Palmira Trelis; i la presidenta de l’AEAFA, María Dolores López-Muelas.

Martínez ha subratllat, en la jornada inaugural, que “el dret de família és, probablement, una de les branques més humanes del dret, perquè confluïxen les normes jurídiques amb les emocions i les realitats vitals de les persones”.

“Darrere de cada expedient hi ha històries personals i decisions que afecten profundament la vida dels qui les protagonitzen. Per això, este àmbit exigix una sensibilitat especial cap als aspectes ètics, socials i humans que estan en joc”, ha afegit la consellera.

La consellera ha recordat la seua vinculació professional amb este camp, ja que va ser vocal de la Junta de la Secció de Dret de Família i Successions de l’ICAV, i ha insistit que “formar-se mentres s’exercix no és només una qüestió tècnica, sinó també ètica, ja que significa garantir que el nostre treball estiga sempre al servici de la justícia i de les persones, per a oferir respostes concordes amb la realitat actual”.

A més, ha destacat que “el dret de família és també un àmbit en evolució constant. Les transformacions socials, els canvis legislatius i la irrupció de les noves tecnologies ens obliguen a mantindre una visió oberta i dinàmica”.

“Hui dia, les xarxes socials, la digitalització i les noves formes de convivència plantegen reptes inèdits per a la protecció dels menors, la privacitat i la convivència familiar. El dret ha de continuar oferint seguretat jurídica sense perdre de vista la dimensió humana que li dona sentit”, ha remarcat.

La titular de Justícia ha reconegut el paper de la formació jurídica i la cooperació institucional i ha afirmat que “la millora del nostre sistema de justícia passa, necessàriament, per la cooperació institucional, el compromís ètic i una formació contínua que ens mantinga al servici de la ciutadania”.

Fecha: 13/11/2025